Ittra kienet wissiet dwar il-ħsarat strutturali fil-binja li ġġarrfet fi Florida F'April li għadda r-residenti tal-blokka apparatmenti li ġġarfet il-ġimgħa li għaddiet ġewwa Florida kienu rċevew ittra fejn fiha ġew imwissija li l-ħsara strutturali fil-binja qiegħda tkompli tiggrava. L-ittra, li spiċċat f'idejn il-midja Amerikana, kienet mibgħuta mill-president tal- assoċjazzjoni li tieħu ħsieb din il-blokka appartamenti. L-ittra kienet tgħid li l-ħsara kienet irrapportata l-ewwel darba fl-2018 u minn dakinhar "marret għall-agħar ħafna" u jekk ma jsirux tiswijiet immedjati "din il-ħsara se timmultiplika". L-ittra inkwistjoni, mibgħuta miċ-Champlain Towers South Condominium Association ittenni li, "il-ħsara viżibbli" kibret b'mod "sinifikanti" filwaqt li wissiet li wissiet ukoll dwar ħsara d-deterjorazzjoni tal-konkrit fis-saqaf, u skont kalkolu li għamlu l-ħsara kollha kienet tammonta għal $15-il miljun. Minn tal-inqas 12-il persuna tilfu ħajjithom filwaqt li 149 oħra għadhom irraportati nieqsa. Din l-ittra hija l-aħħar dokument minn diversi li ħarġu fil-midja li juru li l-bina ta' Champlain Towers South, f'Surfside Miami kellha ħsarat strutturali kbar. Fl-aħħar sigħat komplew jinfetħu għadd ta' kawżi quddiem il-qorti bil-assoċjazzjoni tal-bini tiġi akkużata b'negliġenza u traskuraġni. Intant it-tfittxijiet għall-vittmi komplew għaddejjin b'għadd ta' ħaddiema tas-savlataġġ ifittxu kull rokna bil-għan li jsibu persuni ħajjin taħt it-tifrik, tama li kulma jmur qiegħda dejjem tonqos. Il-ħaddiema qalu li huma mhux se jieqfu qabel ikunu għamlu dak kollu possibbli.